Basta met katterigheid! Hier ondersteun sakevroue mekaarAnnelie Liebenberg, Alita du Plessis en Nicolene Strydom van 165 On Orion. (Foto: Maroela Media) Katterig, wedywerend of kwaai. Vier Pretoriase vroue-entrepreneurs het besluit om dié sakevrou-stereotipes af te breek deur hul kragte saam te snoer en ŉ uiters unieke koopomgewing te skep waar die kollig op elkeen ewe helder kan skyn. Sakevrou Alita du Plessis, kunstenaar Riette Delport, Loka Boutique-verkoopsagent Annelie Liebenberg en salon-eienaar Nicolene Strydom is saam deel van dié nuwe “vroue-oase”, gedoop 165 On Orion, wat in die hartjie van Waterkloof, Pretoria, gebaseer is. Du Plessis is nie net eienaar van dié unieke ruimte nie, maar besit ook Purple Carrot-juwele en Soetsakkig-leerprodukte. Albei handelsmerke is ook by 165 Orion te koop. Du Plessis het aan Maroela Media vertel dat sy dié venue onlangs per toeval besoek het en dadelik die potensiaal wat dit vir vroue in die omgewing kon inhou, raakgesien het. Toe sy vasstel dat die voormalige eienaars boonop ŉ nuwe huurder gesoek het, het sy geweet haar droom kan verwesenlik word. “Ek wou nog altyd ŉ plek skep waar vroue kan mooi voel en ook net bietjie ontsnap van die lewe se alledaagse stres en uitdagings, so ek glo die venue het my gevind, nie andersom nie.” Du Plessis sê elkeen van haar huurders is met die hand gekies en bied ŉ unieke ervaring vir vroue wat dié plek besoek. Dié drie ander sakevroue deel ook volgens haar dieselfde waardes en vul mekaar goed aan. “Geen manshuurders word hier toegelaat nie,” voeg sy skertsend by. Strydom, ŉ haar- en grimeerkunstenaar, besit 165 On Orion se Salon Extraordinair Hair and Makeup Artistry en beskryf die gebou as ŉ “vrouesakekommune”. “Ons het almal dieselfde doel en denkwyses, so ek is seker ons gaan saam baie sukses behaal. Dit voel soos ŉ familieonderneming, maar tog het elkeen haar unieke stempel wat sy kan afdruk. Dit maak my veral trots dat al die ondernemings plaaslik is of plaaslike produkte vervaardig.” Soetsakkig se nuwe winkel in 165 On Orion. (Foto: 165 On Orion/Facebook) Annelie Liebenberg, ŉ Pretoria-agent van die plaaslike klerereeks, Loka Boutique, sê daar was geen twyfel om Loka deel van die 165 On Orion-familie te maak nie. “Vir Loka het dit net sin gemaak, want dit behels samewerking tussen vroue. Hier bou ons mekaar op, ons bemark mekaar en gun mekaar sukses.” Kunstenaar en eienaar van Rut Art-kunsgalery, Riette Delport, is die vierde huurder in dié sakevrou-kwartet. Dié kunstenaar se handelsmerk is deur die Bybel-vrou Rut geïnspireer en sy skilder graag gesiglose vroue met engelvlerke. 165 On Orion het ook onlangs sy amptelike opening tydens ŉ spoggerige skemerkelkie-geleentheid gevier, kompleet met ŉ dubbele reënboog wat danksy die onvoorspelbare Pretoria-reënbuie oor die gebou gepronk het. Bekendes soos Daniel Strauss, entrepreneur en eggenoot van die voormalige Mej. Suid-Afrika en Mej. Wêreld, Rolene Strauss, het ook dié geleentheid bygewoon. “Daar word gesê dat krag in getalle lê en ek hoop ons is kragtige bewyse daarvan dat vroue nie teen mekaar hoef mee te ding om suksesvol te wees nie,” het Du Plessis tydens dié geleentheid gesê. Besoek 165 On Orion se Facebook-blad vir meer inligting.